Wjacławske wiki traja lětsa wot 1. do 23. decembra
Budyšin (SN/MWj). Wonkownje wot wčerawšeho dwanaće metrow wysoka jědla na Budyskim Hłownym torhošću na to pokazuje, zo wotměja so tam, na Bohatej hasy a na Žitnych wikach wot 1. do 23. decembra lětuše Wjacławske wiki, a to 634. raz. Nowe porno zašłym lětam je, zo započnu so wone wšědnje w 11 hodź. a nic kaž hewak hodźinu zašo, z čimž je město přećam wikowarjow wotpowědowało. Něhdźe 90 wikowarjow a gastronomow chce lětsa swoje wudźěłki poskićeć.
Za čas wikow je kulturny běrow města wobšěrny kulturny poskitk zestajał, a tón wopřijima tohorunja serbske dypki. Tak wuhotuje chór Budyšin 2. decembra w 15.30 hodź. na Hłownym torhošću pod nawodom Michała Jancy adwentny koncert, poł hodźiny pozdźišo budźe Wojerowske dźěćatko z přewodźerkomaj na hasach po puću. Wšědnje w 15 hodź. wočini rumpodich z dźěćimi adwentne woknješko, 6. decembra z hortowymi dźěćimi Budyskeje Serbskeje zakładneje šule. Samsny dźeń koncertuja Bošečanscy dujerscy muzikanća. Sobotu, 9. decembra, wuhotuje Židźinski chór pod nawodom Kerstin Liederoweje na Hłownym torhošću adwentny koncert.
slv_Latn szl_Latn szl_Latn